ใครเป็นเจ้าของยูเนี่ยน มอลล์?
หลังจากที่ประเทศไทยคลายล็อกดาวน์ ห้างสรรพสินค้าก็ได้เริ่มกลับมาคึกคักอีกครั้ง  โดยหนึ่งในห้างที่กลับมาคึกคักโดยเฉพาะในหมู่วัยรุ่น ก็คือ ยูเนี่ยน มอลล์ แหล่งแฟชั่นใจกลางห้าแยกลาดพร้าว
18 ส.ค. 2563

ใครเป็นเจ้าของยูเนี่ยน มอลล์? /โดย ลงทุนแมน
หลังจากที่ประเทศไทยคลายล็อกดาวน์
ห้างสรรพสินค้าก็ได้เริ่มกลับมาคึกคักอีกครั้ง
โดยหนึ่งในห้างที่กลับมาคึกคักโดยเฉพาะในหมู่วัยรุ่น
ก็คือ ยูเนี่ยน มอลล์ แหล่งแฟชั่นใจกลางห้าแยกลาดพร้าว
แล้วเราเคยสงสัยไหมว่า
ใครเป็นเจ้าของ ยูเนี่ยน มอลล์
และห้างแห่งนี้มีจุดเด่น อะไรบ้าง?
ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ก่อนอื่นเรามารู้จักกับเจ้าของห้างยูเนี่ยน มอลล์ กันก่อน
จริงๆ แล้ว ยูเนี่ยน มอลล์เป็นธุรกิจของครอบครัวศิริจิตร
ที่ตอนนี้ได้ดำเนินธุรกิจมาถึงทายาทรุ่นที่ 2 โดยมีผู้บริหาร
เป็นลูกสาวคนโตของครอบครัว คือ คุณจิรภัทร ศิริจิตร
หลายคนอาจจะยังไม่คุ้นครอบครัวศิริจิตร
แต่จริงๆ แล้ว ครอบครัวนี้ก็เป็นอีกหนึ่งผู้บุกเบิกธุรกิจห้างในประเทศไทย
ซึ่งห้างที่ว่านั้นก็คือ “โบนันซ่า มอลล์” ที่ตั้งอยู่ตรงทางเชื่อม
ระหว่างสยามสแควร์ กับ มาบุญครอง นั่นเอง
หากใครเคยไปเที่ยวแถวสยามสมัยก่อน
โบนันซ่า มอลล์ถือเป็นหนึ่งในศูนย์กลางร้านค้าแฟชั่นยอดนิยม
สำหรับวัยรุ่นละแวกนั้น และยังเป็นแหล่งขายชุดนิสิตนักศึกษา
สิ่งที่น่าสนใจก็คือ โมเดลธุรกิจของห้างโบนันซ่า มอลล์ จะแบ่งพื้นที่เช่าเป็นบูทขนาดเล็กสำหรับร้านรายย่อย แทนที่จะเป็นโมเดลการเซ้งร้านค้าขนาดใหญ่เหมือนห้างแห่งอื่น
ไอเดียดังกล่าวมีจุดตั้งต้นมาจากคุณประสพสันติ์ คุณพ่อของคุณจิรภัทร ได้เดินทางไปยังสิงคโปร์ และฮ่องกง โดยพบว่าราคาพื้นที่เช่าในย่านการค้าจะแพงขึ้น ซึ่งจะทำให้พื้นที่เช่าขนาดเล็กมีแนวโน้มจะได้รับความนิยมในเวลาต่อมา
เรื่องนี้ทำให้ครอบครัวศิริจิตรได้นำข้อสังเกตดังกล่าวมาปรับใช้กับธุรกิจ จนกลายมาเป็นโบนันซ่า มอลล์ นั่นเอง
หลังจากนั้น คุณจิรภัทร ศิริจิตร ลูกสาวคนโตได้ไปเรียนจบปริญญาโทจากสหรัฐอเมริกา 
เธอก็ได้เริ่มเข้ามาช่วยงานอยู่ที่โบนันซ่า มอลล์อยู่ช่วงหนึ่ง
จนกระทั่งวันเวลาก็ได้ผ่านไปจนถึงช่วงปี 2540 หรือวิกฤติเศรษฐกิจต้มยำกุ้งที่ได้กลายมาเป็นหายนะครั้งใหญ่สำหรับหลายธุรกิจในประเทศไทย
แต่สำหรับครอบครัวศิริจิตร พวกเขากลับตัดสินใจเริ่มต้นวางแผนขยายธุรกิจบนที่ดินของครอบครัวกลางห้าแยกลาดพร้าวตั้งแต่ตอนนั้น
เพราะมองเป็นโอกาส และคาดการณ์ว่าพื้นที่แห่งนี้มีศักยภาพมากพอที่จะกลายมาเป็นทำเลยุทธศาสตร์ในอนาคต
9 ปีต่อมา สิ่งที่ได้วางแผนไว้ก็สำเร็จกลายมาเป็นห้างยูเนี่ยน มอลล์ ที่มีดีเอ็นเอ และประสบการณ์การทำธุรกิจจากห้างโบนันซ่า มอลล์ ที่ในท้ายที่สุดได้ปิดตัวลงจากการคืนพื้นที่ให้กับจุฬาฯ
ยูเนี่ยน มอลล์ได้กลายมาเป็นห้างสำหรับร้านค้ารายย่อยคล้ายกับโบนันซ่าแต่มีสเกลที่ใหญ่ขึ้น มีความหลากหลายมากขึ้น และเป็นพื้นที่เช่าสำหรับร้านค้ารายย่อยกว่า 1,500 ร้าน
แล้วรู้ไหมว่าห้างยูเนี่ยน มอลล์ มีรายได้เท่าไร?
หากเราอ้างอิงจากรายได้หลักจากกรมพัฒนาธุรกิจการค้าล่าสุด
บริษัท สยามจตุจักร จำกัด เจ้าของห้างยูเนี่ยน มอลล์
ปี 2559 รายได้ 474 ล้านบาท กำไร 126 ล้านบาท
ปี 2560 รายได้ 478 ล้านบาท กำไร 184 ล้านบาท
ปี 2561 รายได้ 494 ล้านบาท กำไร 108 ล้านบาท
จากผลประกอบการแสดงให้เห็นว่าแม้ยูเนี่ยน มอลล์จะทำธุรกิจห้าง
ที่หลายคนกำลังบอกว่าจะโดนดิสรัปชันจากช่องทางออนไลน์
ห้างแห่งนี้ก็ยังมีรายได้สม่ำเสมอ และผลิตกำไรได้ดีตลอดระยะเวลาที่ผ่านมา
 
สิ่งที่เห็นได้ชัดจากวิกฤติในปีนี้ก็คือ 
หลังจากที่ประเทศไทยเริ่มคลายล็อกดาวน์
ยูเนี่ยน มอลล์ ก็ยังเป็นแหล่งชอปปิงของวัยรุ่นไทย 
ที่คึกคักและดูเหมือนจะฟื้นตัวกลับมาอย่างรวดเร็ว
เรื่องนี้ก็อาจจะเป็นเพราะห้างยูเนี่ยน มอลล์ มีเอกลักษณ์
มีกลุ่มลูกค้าเฉพาะตัวที่หาไม่ได้จากห้างในละแวกเดียวกัน
แต่เราคงปฏิเสธไม่ได้ว่า ธุรกิจห้างสรรพสินค้าเป็นหนึ่งในธุรกิจที่กำลังเจอกับความท้าทายจากธุรกิจอีคอมเมิร์ซ
ที่กำลังเปลี่ยนพฤติกรรมของเราให้ซื้อขายของผ่านหน้าจอสมาร์ตโฟน แทนที่จะเป็นหน้าร้าน
เราก็ต้องติดตามกันต่อไปว่าเอกลักษณ์ของยูเนี่ยน มอลล์
จะเผชิญความท้าทายนี้มากน้อยขนาดไหน และจะปรับตัวอย่างไร
อย่างไรก็ตาม เรื่องนี้ก็ได้ให้ข้อคิดบางอย่างกับเราว่า
บางครั้งไอเดียทางธุรกิจ ก็อาจเกิดขึ้นได้จากประสบการณ์การเดินทางไปท่องเที่ยวได้ เช่นกัน
อย่างที่ครอบครัวศิริจิตรพบว่า 
โมเดลธุรกิจพื้นที่เช่าบูทขนาดเล็ก
จะสามารถใช้ได้กับร้านค้าในประเทศไทย 
แล้วมันก็เป็นแบบนั้น จริงๆ กับ โบนันซ่า และ ยูเนี่ยน มอลล์..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-เว็บไซต์ทางการของบริษัท
-กรมพัฒนาธุรกิจการค้า
-Manager Online
-newtv